‘ડુ ઓર ડાય’ને જીવનમંત્ર ગણતી ઇલાવેનિલે રિયા શાહ પાસે છ-સાત મહિના શૂટિંગની ટ્રેનિંગ લીધી. પ્રાથમિક શિક્ષણ મેળવ્યા પછી તેણે રમતમાં જ કેરિયર બનાવવા અમદાવાદ રાઇફલ ક્લબ જોઇન કરી. રિયા શાહના કહેવા પ્રમાણે 10 મીટર એર રાઇફલ ઇવેન્ટમાં જ ધ્યાન સંપૂર્ણ રીતે કેન્દ્રિત કર્યું. એકાદ વર્ષ પછી બોપલ સંસ્કારધામમાં આવેલા ડિસ્ટ્રિક્ટ લેવલ સ્પોર્ટ્સ સ્કૂલ ડીએલએલએસ જોઇન કર્યું, જ્યાં નેહા ચવાણના માર્ગદર્શન અને પ્રોત્સાહન હેઠળ ખૂબ જ પ્રગતિ કરી. ડિસ્ટ્રિક્ટ અને સ્ટેટ લેવલ પર 2014થી જ મેડલ શૂટ કરવા લાગી. સૌપ્રથમ ગોલ્ડ મેડલ 2015માં રાજ્યકક્ષાએ મળ્યો. 2016માં પુણેમાં યોજાયેલી 59મી નેશનલ શૂટિંગ ચેમ્પિયનશિપમાં ટીમ ઇવેન્ટમાં સૌપ્રથમ વાર બ્રોન્ઝ મેડલ મળ્યો. 2017માં સૌપ્રથમ વાર નેશનલ લેવલ પર ગોલ્ડ મેડલ ત્રિવેન્દ્રમમાં યોજાયેલી 60મી નેશનલ શૂટિંગ ચેમ્પિયનશિપમાં મળ્યો. એ જ વર્ષે સૌપ્રથમ વાર જર્મનીના શૂલમાં વર્લ્ડ કપ શૂટિંગમાં પણ ભાગ લીધો, જેમાં 28મા ક્રમે રહી. 61મી નેશનલ શૂટિંગ ચેમ્પિયનશિપમાં સિનિયર કેટેગરીમાં વ્યક્તિગત અને ટીમ ઇવેન્ટમાં ગોલ્ડ તેમ જ જુનિયર કેટેગરીમાં વ્યક્તિગત અને ટીમ ઇવેન્ટમાં સિલ્વર મેડલ મેળવવાની સિદ્ધિ મેળવી હતી. આંતરરાષ્ટ્રીય કક્ષાએ શ્રેષ્ઠ દેખાવ કરવા ઓલિમ્પિક બ્રોન્ઝ મેડલિસ્ટ ગગન નારંગની એકેડેમી ‘ગન ફોર ગ્લોરી’માં ટ્રેનિંગ શરૂ કરી અને પરિણામ સ્વરૂપ 2018માં બીજો વર્લ્ડ કપ સિડનીમાં રમતાં ગોલ્ડ મેડલ મેળવ્યો. વર્લ્ડ યુનિવર્સિટીમાં પણ મેડલ મેળવ્યો. આમ સફળતાની સફર શરૂ થઈ. હવે ઇન્ડોનેશિયામાં જાકાર્તામાં યોજાનારી એશિયન ગેમ્સ માટે તૈયારી કરી રહી છે. વિદેશમાં તે એન્ટોન બેલાક પાસે તાલીમ લઈ રહી છે.